Терроризмэм и шынагъуэр гъэкIуэдыныр хабзэхъумэ органхэм я лэжьыгъэм и джэлэсщ
2012 гъэм ирагъэкIуэкIа оперативнэ лэжьыгъэм кърикIуахэм щытепсэлъыхьащ щIышылэм и 21-м Къэрал кIуэцI IуэхухэмкIэ министерствэу КъБР-м щыIэм и коллегием IэнатIэ куэдым я лIыкIуэхэр кърихьэлIэу иригъэкIуэкIа и зэIущIэм.
Коллегием хэтхэр. Абы хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым КъБР-м къегъэщIылIа и федеральнэ инспектор нэхъыщхьэ Вербицкий Алексей, республикэм и Парламентым и УнафэщI Чеченов Ануар, УФ-м Къэрал кIуэцI IуэхухэмкIэ и министерствэм Жылагъуэ хабзэр хъумэныр къызэгъэпэщынымрэ УФ-м и субъектхэм я гъэзэщIакIуэ властым и органхэм зэрадэлажьэр унэтIынымкIэ и управленэ нэхъыщхьэм и унафэщI Демидов Юрий, КъБР-м Экономикэ, жылагъуэ шынагъуэншагъэмкIэ и советым, Урысейм ШынагъуэншагъэмкIэ и федеральнэ къулыкъущIапIэм и Управленэу КъБР-м щыIэм, УФ-м Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэм и Управленэу КъБР-м щыIэм, УФ-м Тезырхэр егъэпшынынымкIэ и федеральнэ къулыкъущIапIэм и Управленэу КъБР-м щыIэм, УФ-м Iэпхъуэшапхъуэхэм я IуэхухэмкIэ и федеральнэ къулыкъущIапIэм и управленэу КъБР-м щыIэм, УФ-м и МВД-м и Управленэ нэхъыщхьэу Кавказ Ищхъэрэ федеральнэ округым щыIэм и «Э» центрым, КъБР-м и прокуратурэм, УФ-м СледствиемкIэ и комитетым СледствиемкIэ и управленэу КъБР-м щыIэм, КъБР-м и Суд Нэхъыщхьэм я унафэщIхэр, Къэрал кIуэцI IуэхухэмкIэ министерствэу КъБР-м щыIэм и деж къызэрагъэпэща жылагъуэ советым, ветеран зэгухьэныгъэхэм я лIыкIуэхэр.
БлэкIа илъэсым кърикIуахэм ятеухуауэ доклад ищIащ къэрал кIуэцI IуэхухэмкIэ министру КъБР-м щыIэ, полицэм и генерал-лейтенант Васильев Сергей. Оперативнэ, къэлъыхъуэныгъэ Iуэхухэр, профилактикэ лэжьыгъэр нэхъ жыджэру ирагъэкIуэкIыу зэрыщIадзам и фIыгъэкIэ, — жиIащ министрым, илъэс кIуам терроризмэм и шынагъуэр нэрылъагъуу къагъэтIэсхъащ, хабзэншагъэу, абыхэм щIэпхъаджагъэхэмрэ щIэпхъаджагъэ хьэлъэ дыдэхэмрэ яхэту, зэхагъэкIхэр нэхъыбэ хъуащ, апхуэдэу экономикэм и IэнатIэм щызэхащIыхь хьэгъэщагъэхэмрэ гъуэгухэм къыщыхъу гузэвэгъуэхэмрэ нэхъ мащIэ ящIын яхузэфIэкIащ.
Гулъытэ хэха хуащIащ къэхъукъащIэхэр зэратх, учетым зэрырагъэувэ щIыкIэр гъэтэмэмыным, цIыхухэм къэрал Iуэху- тхьэбзэхэр яхуэщIэнымкIэ лэжьыгъэхэр егъэфIэкIуэным, цIыхубэм зэрапыщIам зегъэубгъуным, информацэ тэмэмыр жылагъуэм и зэманым Iэрыгъэхьэным.
Ауэ узыщыгуфIыкIын Iуэху нэрылъагъухэр щыIэ пэтми, республикэм щызэтеува оперативнэ щытыкIэр нобэми гугъу-сыгъущ. IэщэкIэ зэщIэузэда бандэ гупхэм терроризмэм ехьэлIа щIэпхъаджагъэу 60 ялэжьащ, хабзэхъумэ органхэм я лэжьакIуэу цIыху 15 хэкIуэдащ, абыхэм ящыщу 9-р полицэм и лэжьакIуэу.
Коллегием и зэIущIэм хэтахэр хэкIуэда я лэ- жьэгъухэм зы дакъикъэкIэ яхуэщыгъуащ.
Оперативнэ къулыкъу Iуэхухэр егъэкIуэкIынымкIэ зэман гъунэгъум къапэщыт лэжьыгъэ нэхъыщхьэ дыдэхэм ящыщу Васильев Сергей къигъэлъэгъуащ республикэм и щIыналъэм щыIэ бандэ гупхэм хэтхэм я хэщIапIэхэр убзыхунымрэ ахэр къэубыдынымрэ, Сочэ къалэм Олимп зэхьэзэхуэхэр щыщыIэну, апхуэдэу Къэбэрдей-Балъкъэр Республикэм и Парламентым и депутатхэр щыхахыну лъэхъэнэхэм жылагъуэ шынагъуэншагъэр хъумэныр. Министрым пщIэшхуэ хуищIу къыхигъэщхьэхукIащ республикэм и хабзэхъумэ IэнатIэхэр зэгъэу-Iуауэ икIи зэгурыIуэу зэрызэдэлажьэр икIи абы и фIыгъэкIэ къалэн нэ-хъыщхьэ дыдэхэр дэгъэкIынымкIэ ехъулIэныгъэ пыухыкIахэр зэрыщыIэр.
Министерствэм и лэжьакIуэхэм я къалэнхэр зэрызэфIагъэкIыр куууэ зэпкърихащ УФ-м и МВД-м жылагъуэ хабзэр хъумэнымрэ УФ-м и субъектхэм я гъэзэщIакIуэ властым и органхэм зэрадэлажьэр убзыхунымкIэ и Управленэ нэхъыщхьэм и унафэщI Демидов Юрий. ЕхъулIэныгъэ пыухыкIахэр щыIэ пэтми, жиIащ федеральнэ IэнатIэм и лIыкIуэм, адэкIи лэжьыгъэр егъэфIэкIуэным, псом япэу, ар район IэнатIэм щызэтегъэувэным, нэхъри егугъупхъэщ.
КъБР-м и къэрал властым и органхэм я лэжьэкIэр егъэфIэкIуэным, цIыхухэм шынагъуэ къатемыгъэхьэным, экстремизмэмрэ терроризмэмрэ я щIэпхъаджагъэхэр къэмыгъэхъуным, жылагъуэ-политикэ зэпIэзэрытыныгъэр гъэбыдэным и лъэныкъуэкIэ зэфIэгъэкIыпхъэхэм ятеухуауэ коллегием и зэIущIэм къыщыпсэлъащ Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
